Fostul prim-ministru al României, Victor Ponta, a intervenit telefonic la România TV, miercuri seara, în emisiunea moderată de Victor Ciutacu, şi a folosit această ocazie pentru a comenta postarea unui fost jurnalist de la HotNews la adresa lui, dar şi pentru a lansa noi atacuri la adresa preşedintelui Klaus Iohannis.

„N-am avut şi n-o să am niciodată războaie cu nimeni din presă, pentru că fiecare este cu treaba lui. Lucrurile despre familie mă afectează, cele despre mine… Sunt obişnuit cu ele.

S-a ajuns demult prea departe, dar nu mă refer că scrii pe Facebook ca jurnalist. De la Băsescu încoace există oameni politici, Monica Macovei, doamna Prună, mai nou domnul Iohannis, care în afară de dosare nu-i duce mintea la altceva, iar totul de aici pleacă. Oamenii ăştia sunt încurajaţi de ei. Dacă îndrăzneşti să vorbeşti despre ape, păduri, salarii, ţi se spune: «Lasă-mă, mă, penalule».

Domnul Iohannis nu ştie că are idei puţine şi fixe şi vorbeşte numai despre penali, cum i s-a spus să facă. Oare Hillary Clinton o avea voie să candideze în SUA, că şi ea este penală?

Deci, de ce vă miraţi că mai departe, oamenii obişnuiţi, dacă văd că Iohannis nu ştie să vorbească doar despre dosare şi puşcării, ei ce să facă? Peştele se împute de la cap.

Eu nici n-am văzut ce a scris acel domn şi dacă vedeam, câte s-au scris în timp despre mine… N-am vorbit cu nimeni, că înţeleg că l-a dat cineva afară. Am primit un mesaj de la domnul Pantazi, care a făcut orice lucru care e normal. Am primit un mesaj, am spus că apreciez şi cu asta am închis subiectul. Ura creează ură şi intoleranţa creează intoleranţă.

Ponta, Dragnea şi Tăriceanu trebuie băgaţi în puşcării… N-am văzut nici un argument. Eu credeam că altcineva a fost personajul zilei. Doamna Prună vrea să îi bage în puşcărie pe cei care nu cred în valorile tradiţionale.

(…) Nu trebuie să fii academician ca să ştii că trebuie să nu te pui cu fundul pe opera lui Brâncuşi. Cu fundul la propriu…

Sunt aceiaşi oameni care ce spun în 2005, spun şi în 2016, care nu înţeleg că ura se întoarce împotriva ta. Domnul Băsescu se plânge de nişte abuzuri despre care noi îi spuneam că se vor întoarce împotriva lui. La fel se va întâmpla şi cu Iohannis. Eu cât am fost prim-ministru, n-am făcut nici un dosar, n-am anulat pe nimeni fizic. Domnul Iohannis are sentimente foarte puţine şi gândeşte foarte schematic. Adversarii politici ai lui Iohannis sunt penali, iar prietenii pot să facă orice, ei au imunitate. Noi, în loc să evoluăm spre Europa, involuăm şi ne întoarcem la o societate pe care România n-a cunoscut-o de 70 de ani. Cred că acesta este semnul de întrebare.

(…) Păi cum să concurez cu domnul Cioloş, cu cele 10 puncte pe care le putea scrie şi fiica mea. Acum un an, domnul Cioloş ne-a minţit că e tehnocrat. Câte afişe electorale are Cioloş, n-am văzut nici pe vremea lui Băsescu. Credeţi că o să verifice cineva cât au costat toate aceste materiale publicitare. Cutia se deschide când trebuie şi pentru cine trebuie. Problema este cine aplică legea, nu legea. Documentele cu evaluarea operei lui Brâncuşi au fost pe masa lui Cioloş. La un moment dat, când o să vrea domnul Iohannis să-i facă un dosar penal lui Cioloş, o să le scoată. Nici Băsescu nu ne păcălea aşa pe faţă, ne lua mai pe ocolite. Aceiaşi oameni ne vor spune că este bine. L-am votat pe Băsescu, să nu iasă Năstase. L-am votat pe Iohannis, să nu iasă Ponta. O să-l votăm pe Cioloş, ca să nu-l votăm pe Dragnea. Ştim să ne facem singuri rău, asta este”, a declarat Ponta la România TV.